**Pensijas apdrošināšanas stāžā ir ieskaitāms obligātā militārā dienesta periods PSRS Bruņotajos spēkos arī tad, ja obligātais dienests pildīts virsnieka pakāpē.**

**Latvijas Republikas Senāta**

**Administratīvo lietu departamenta**

**2021.gada 23.jūlija**

**SPRIEDUMS**

**Lieta Nr. A420153819, SKA-447/2021**

[ECLI:LV:AT:2021:0723.A420153819.12.S](https://manas.tiesas.lv/eTiesasMvc/eclinolemumi/ECLI:LV:AT:2021:0723.A420153819.12.S)

Tiesa šādā sastāvā: senatori Valters Poķis, Jautrīte Briede, Veronika Krūmiņa

rakstveida procesā izskatīja administratīvo lietu, kas ierosināta, pamatojoties uz [pers. A] pieteikumu par pienākuma uzlikšanu Valsts sociālās apdrošināšanas aģentūrai izdot labvēlīgāku administratīvo aktu par vecuma pensijas piešķiršanu, sakarā ar [pers. A] kasācijas sūdzību par Administratīvās apgabaltiesas 2020.gada 30.marta spriedumu.

**Aprakstošā** **daļa**

[1] Valsts sociālās apdrošināšanas aģentūra piešķīra pieteicējam [pers. A] vecuma pensiju, atsakot ieskaitīt pieteicēja apdrošināšanas stāžā obligātā militārā dienesta periodu, jo pieteicējs obligātajā militārajā dienestā dienēja leitnanta pakāpē.

Pieteicējs pārsūdzēja lēmumu.

[2] Ar Administratīvās apgabaltiesas 2020.gada 30.marta spriedumu pieteikums noraidīts. Spriedumā, pievienojoties arī pirmās instances tiesas spriedumam, norādīts, ka likuma „Par valsts pensijām” pārejas noteikumu 1.punkts paredz, ka nepilsoņiem apdrošināšanas stāžā ieskaita bijušās PSRS teritorijā uzkrātos darbam pielīdzinātos periodus, kas norādīti šā punkta 4., 5., un 10.apakšpunktā. Minētajos apakšpunktos obligātais militārais dienests nav norādīts. Tas nozīmē, ka pieteicējam kā nepilsonim apdrošināšanas stāžā nav ieskaitāms obligātais militārais dienests.

[3] Pieteicējs par minēto spriedumu iesniedzis kasācijas sūdzību, kurā norāda, ka tiesa nav vērtējusi viņa argumentus pēc būtības.

Pieteicējs norāda, ka likuma „Par valsts pensijām” pārejas noteikumu 1.punkta 1. un 2.apakšpunkts savstarpēji nošķir obligāto militāro dienestu no dienesta PSRS bruņotajos spēkos, kas tiek pildīts pēc brīvprātības principa. Pieteicēja tiesības ieskaitīt apdrošināšanas stāžā obligātā militārā dienesta periodu izriet no starptautiskā līguma starp Latviju un Krieviju par sadarbību sociālās drošības jomā. Līdz ar to pieteicējam, neraugoties uz to, ka viņš ir nepilsonis, ir tiesības, lai ieskaitītu obligāto militāro dienestu apdrošināšanas stāžā. Tiesa ir nepareizi interpretējusi Ministru kabineta 2002.gada 23.aprīļa noteikumu Nr. 165 „Apdrošināšanas periodu pierādīšanas, aprēķināšanas un uzskaites kārtība” (turpmāk – Apdrošināšanas periodu noteikumi) 24.punktu.

Kasācijas sūdzībā arī norādīts, ka likuma „Par valsts pensijām” pārejas noteikumu 1.punkts neatbilst Latvijas Republikas Satversmes 91.pantam un Eiropas Cilvēka tiesību un pamatbrīvību aizsardzības konvencijas 14.pantam kopsakarā ar pirmā protokola 1.pantu.

[4] Aģentūra paskaidrojumos par kasācijas sūdzību uzskata to par nepamatotu.

**Motīvu daļa**

[5] Izskatāmajā lietā ir strīds par to, vai vecuma pensijas apdrošināšanas stāžā nepilsonim ir ieskaitāms obligātā militārā dienesta periods PSRS Bruņotajos spēkos, ja dienests pildīts virsnieka pakāpē.

[6] Likuma „Par valsts pensijām” pārejas noteikumu 1.punkts paredz, ka Latvijas nepilsoņiem obligātā aktīvā militārā dienesta periodu ieskaita apdrošināšanas stāžā tikai tad, ja tas ir uzkrāts Latvijas teritorijā. Vienlaikus ir jāņem vērā, ka pensijas aprēķināšanu nepilsoņiem regulē arī starptautiskie līgumi, kas regulē sadarbību sociālās drošības jomā starp valstīm.

Pieteicējs obligāto militāro dienestu ir dienējis Krievijas Federācijas teritorijā Kaļiņingradas apgabalā. Līdz ar to lietā ir piemērojams Latvijas Republikas un Krievijas Federācijas līgums par sadarbību sociālās drošības jomā.

Latvijas Republikas un Krievijas Federācijas līguma par sadarbību sociālās drošības jomā 25.panta pirmās daļas 1.punkts paredz, ka par apdrošināšanas (darba) stāža periodiem, kas līdz 1991.gada 1.janvārim ir uzkrāti vienā no līgumslēdzēju pušu teritorijām, pensiju saskaņā ar līgumu piešķir un izmaksā tā līgumslēdzēja puse, kuras teritorijā pensijas pieprasīšanas brīdī ir personas dzīvesvieta.

Lietā nav strīda par to, ka pieteicēja dzīvesvieta ir Latvijas Republika. Līdz ar to Latvijas Republikai ir pienākums piešķirt un izmaksāt pieteicējam pensiju arī par Krievijas Federācijas teritorijā līdz 1991.gada 1.janvārim uzkrātajiem apdrošināšanas periodiem.

[7] Senāts vērš uzmanību, ka Satversmes tiesa ir apskatījusi līguma satura nozīmi saistībā ar likuma „Par valsts pensijām” pārejas noteikumu 1.punkta atbilstību Latvijas Republikas Satversmes 91.pantam un Eiropas Cilvēka tiesību un pamatbrīvību aizsardzības konvencijas 14.pantam kopsakarā ar pirmā protokola 1.pantu.

Satversmes tiesa ir atzinusi, ka ārpus Latvijas uzkrāto darba periodu ieskaitīšana apdrošināšanas stāžā ir risināma starptautisko līgumu formā. Noslēdzot šādu līgumu, tiek atrisināts jautājums par atšķirīgo attieksmi pret nepilsoņiem, kuriem ārpus Latvijas teritorijas uzkrātie darba periodi netiek ņemti vērā, aprēķinot vecuma pensijas (*Satversmes tiesas 2011.gada 17.februāra sprieduma lietā Nr. 2010‑20‑0106 14.punkts*).

[8] Nav pamatots apgabaltiesas arguments, ka obligātais militārais dienests PSRS Bruņotajos spēkos ir ieskaitāms apdrošināšanas stāžā tikai ierindas kareivjiem.

Tiesību normas nepiešķir nozīmi tam, kāda dienesta pakāpe ir personai, kura pilda obligāto aktīvo militāro dienestu. Likuma „Par valsts pensijām” pārejas noteikumu 1.punkta 1. un 2.apakšpunkts savstarpēji nošķir obligāto aktīvo militāro dienestu no brīvprātīgā dienesta PSRS Bruņotajos spēkos. Dienesta pakāpei savukārt netiek piešķirta nozīme.

[9] Minēto atziņu nemaina arī Apdrošināšanas periodu noteikumu 24.punktā minētais. Šajā tiesību normā ir norādīts, ka obligātā militārā dienesta laiks ierindas kareivjiem bijušās PSRS Bruņotajos spēkos veido apdrošināšanas periodu, ja tas pierādīts ar šajā tiesību normā norādīto dokumentu kopumu.

Nav pamata uzsvaru likt uz to, ka šajā tiesību normā tiek lietoti vārdi „ierindas kareivji”. Tiesību norma pēc tās mērķa un atrašanās vietas šajos noteikumos regulē tikai to, kādi dokumenti ir jāiesniedz, lai pierādītu obligāta aktīvā militārā dienesta periodu. Visbiežāk obligātais aktīvais militārais dienests tiek veikts ierindas kareivja dienesta pakāpē, tomēr tas nav kritērijs, kas ļauj nošķirt to, vai konkrētais periods ir atzīstams par obligāto aktīvo militāro dienestu vai dienests tiek veikts brīvprātīgi.

[10] Senāts vērš uzmanību, ka PSRS likuma „Par vispārējo militāro karaklausību” 35.panta 1.punkts paredzēja, ka iesaukšanu militārajā dienestā var atlikt augstskolas dienas nodaļas studentiem līdz mācību noslēgumam (sal. *O Vseobšej voinskoi objazannosti – https://docs.cntd.ru/document/901852569*). Tiesību normas jauniešiem ļāva pirms iesaukšanas obligātajā militārajā dienestā pabeigt augstskolu.

Savukārt PSRS Ministru padomes 1971.gada 18.novembra nolikums Nr.846 „Par PSRS Bruņoto spēku virsnieku dienesta gaitu” 10.punkta „g” apakšpunkts noteica, ka civilo augstskolu absolventiem, ja tie ir pabeiguši militāro apmācību un nolikuši eksāmenu, tiek piešķirta leitnanta pakāpe (sal. *Postanovlenije Sovmina SSSR ot 18.11.197 ob utverždeniji položenija i prhoždenii voinskoi službi oficerskim sostavom Voružennix Sil SSSR –* [*http://pravo.levonevsky.org/baza/soviet/sssr4844.htm*](http://pravo.levonevsky.org/baza/soviet/sssr4844.htm)). Tādējādi augstskolas studiju ietvaros paralēli izvēlētajai profesijai students varēja pabeigt militāro mācību kursus, kuru pabeigšanas gadījumā tika piešķirta virsnieka pakāpe.

PSRS likuma „Par vispārējo militāro karaklausību” 35.pantā bija norādīts, ka dienests studentiem tika atlikts (*otsročka ot priziva*). Savukārt likuma 38.pants paredzēja, ka iesaucamie, kuru iesaukšana aktīvajā dienestā ir atlikta, tiek iesaukti aktīvajā dienestā līdz 27 gadu vecumam.

Tādējādi var secināt, ka noteiktās situācijās iesaukšana obligātajā militārajā dienestā tika atlikta, tomēr dienesta izpildes atlikšana neatbrīvoja no obligātā militārā dienesta un nemainīja arī dienesta veidu, bet paredzēja vienīgi to, ka personu iesauca dienestā vēlākā laika posmā.

Šāds tiesiskais regulējums norāda, ka virsnieka pakāpe obligātajā aktīvajā militārajā dienestā nereti apliecināja personas militārās izglītības līmeni, tomēr tā neliecināja, ka persona brīvprātīgi piekritusi dienestam PSRS Bruņotajos spēkos.

Senāts arī konstatē, ka apgabaltiesa spriedumā ir atzinusi, ka pieteicējs ir dienējis obligātajā aktīvajā dienestā. Šādos tiesiskajos apstākļos apgabaltiesai nebija pamata izdarīt secinājumu, ka šis periods nav ieskaitāms apdrošināšanas stāžā.

[11] Senāts konstatē, ka apgabaltiesa nav piemērojusi Latvijas Republikas un Krievijas Federācijas līgumu par sadarbību sociālās drošības jomā, kas ir novedis pie nepamatota secinājuma, ka nepilsoņiem nav tiesību, lai pensijas apdrošināšanas stāžā ieskaita obligātā militārā dienesta periodu, ja tas dienēts ārpus Latvijas Republikas teritorijas. Līdz ar to apgabaltiesas spriedums ir atceļams.

**Rezolutīvā daļa**

Pamatojoties uz Administratīvā procesa likuma 348.panta pirmās daļas 1.punktu, 351.pantu un 129.1 panta pirmās daļas 1.punktu, Senāts

**nosprieda**

Atcelt Administratīvās apgabaltiesas 2020.gada 30.marta spriedumu un nodot lietu atkārtotai izskatīšanai Administratīvajai apgabaltiesai.

Atmaksāt [pers. A] drošības naudu 70 *euro*.

Spriedums nav pārsūdzams.